Vitar ditinstva
Ma da mi se još jedonput
rodit
kroz ditinstvo 
prohodit
teplila bin šentondu
pod crikvicu
dokle me ne potirodu
Zdravo Marije zvona
a onda doma
po opet sutra
u uru istu i na isten mistu.

Ma da mi je još jedonput
kroz ditinstvo 
prohodit
nosila bin iz Amerik
crvenu 
na kvadrete veštu
bome - somo nedijon
i za od sveca.
Od Sela do Križa
u njon bin se pričinjala
prošetala
poskakivala
sa mlodin i storin
se smijala
a onda pomalo
a noprišno
u novu valu kuštala.

Vrime s vrimenon
čovik s brimenon
vitar ditinstva
noglo je zapuho.
A jo i danas gledon
u onu istu veštu
u naftalini
netaknutu, čistu.
Mater je čuvala
za novo ditinstvo parićala.

Vridilo je!
Izmeju stinjo rojena
ispod bršjana i kjena
na čiston ariji gojena 
daleko od šušura i leda.
Prve kroke 
u savuri san učinila
gledola kako tići činidu gnjizdo
na rukamin matere
dokle me je pitola.
Resla san po kaliman
učila na skaliman
penjala se na surol i 
krajen oka žbirovala
izmeju dvi gomile
kako gre brime na glovi
starice u snozi.
S obe ruke
dobro ga je koltivala
pogobjena
zgrčena
ponti škina
od lušije i bruškina
ma i šempre gre.
Još ćutin vonj
masta i škute
u štajunu od muke
i vonj kupinic 
na kulojni od konopčića
i roćine od dvi trišnje.

I zato bi se nanovo 
tila rodit
na škoju, u dvoru
od lozice i murtile
sedit na teplon sidnici
brojeve na karteli od tumbule
fažolon pokrivat
noni za dišpet 
travesu odrišivat
na sakrivce brojit
ošpijovat
laštik priskokat
u preji od kluka
zadivat
cviće kidot 
po za blajdon
iz kartolčića posipot.
I još jedonput 
pod klobučićen
u bilon veštici 
sest ocu u skut.
U skut...

I sad san doboto jidna
ma zapravo
baš jidna
ča san se sa sebon 
kontreštala, zainodila
svadila 
ali ni čo!
Jerbo svaku uru
slušon, predon
kako bilac u zvon
batije.

Ganulo me
U konobi storon
oko mi biži
na lopižu
ruzovi bronzin
na mulete
sparu
maženin 
i ponaru.

Okrićen se
iza mene nono.
Suza iz oka pado
po iz drugega
po na vas glos
jerbo je provo
nevoju i glod.